EXIM BANK ปล่อยกู้ 10 ล้านดอลล์ให้ EARTHสนับสนุนนำเข้าถ่านหินป้อนอุตฯไทยและส่งออก
EXIM BANK ปล่อยเงินกู้ 10 ล้านดอลลาร์แก่ EARTH ส่งเสริมนำเข้าถ่านหินจากอินโดนีเซียป้อนอุตฯ ไทย-ส่งออก 
22 มิ.ย. 2559

นายพิศิษฐ์ เสรีวิวัฒนา กรรมการผู้จัดการ ธนาคารเพื่อการส่งออกและนำเข้าแห่งประเทศไทย (EXIM BANK) เปิดเผยว่า EXIM BANK ได้สนับสนุนเงินกู้ให้แก่ บริษัทเอ็นเนอร์ยี่ เอิร์ธ จำกัด (มหาชน) หรือ EARTH ในรูปแบบสัญญาเงินกู้จำนวน 10 ล้านดอลลาร์สหรัฐ เพื่อใช้เป็นเงินทุนหมุนเวียนซื้อถ่านหินจากเหมืองในอินโดนีเซียจำหน่ายให้แก่ลูกค้าในไทยและต่างประเทศ
สำหรับการสนับสนุน EARTH ครั้งนี้ด้วยความเล็งเห็นถึงศักยภาพของบริษัทในการบริหารจัดการธุรกิจจัดซื้อและจำหน่ายถ่านหินประเภทบิทูมินัสให้แก่ลูกค้าในไทยและต่างประเทศ โดยบริษัทมีการเติบโตอย่างต่อเนื่องนับแต่เริ่มต้นธุรกิจในปี 2553 แม้ว่าอุตสาหกรรมถ่านหินยังอยู่ในช่วงชะลอตัวในปัจจุบัน
“นับเป็นอีกบทบาทหนึ่งของ EXIM BANK ในการสนับสนุนการนำเข้าวัตถุดิบเพื่อป้อนภาคอุตสาหกรรม การพัฒนาโครงสร้างพื้นฐาน และส่งออกต่อไปยังประเทศที่ 3 ช่วยสร้างรายได้ที่เป็นเงินตราต่างประเทศของไทย ยกระดับการเติบโตทางเศรษฐกิจ และส่งเสริมการพัฒนาประเทศของไทยและภูมิภาคโดยรวม”นายพิศิษฐ์กล่าว
โดยในปีที่แล้ว (พ.ศ.2558) EARTH มียอดจำหน่ายถ่านหินจำนวนรวม 10.34 ล้านตัน คิดเป็นรายได้ 16,855.75 ล้านบาท ซึ่งสัดส่วนรายได้ของ EARTH มาจากลูกค้าในไทยร้อยละ 26 โดยมีความต้องการถ่านหินไปใช้ในอุตสาหกรรมผลิตปูนซีเมนต์และอุตสาหกรรมอื่นๆ เช่น กระดาษ อาหาร สิ่งทอ และไฟฟ้า ขณะที่ลูกค้าในต่างประเทศคิดเป็นร้อยละ 74 ฐานลูกค้ารายใหญ่อยู่ในจีน เกาหลีใต้ ไต้หวัน และอินเดีย ซึ่งมีความต้องการซื้อถ่านหินจำนวนมากเพื่อป้อนโรงไฟฟ้าและโรงงานอุตสาหกรรมต่างๆ อย่างต่อเนื่อง